B4-0078, 0079, 0080, 0083 και 0096/97

Ψήφισμα σχετικά με τα πορίσματα της Προσωρινής Εξεταστικής Επιτροπής για τη σπογγώδη εγκεφαλοπάθεια των βοοειδών (ΣΕΒ)

Το Ευρωπαϊκό Κοινοβούλιο,

- έχοντας υπόψη τη συνθήκη ίδρυσης της Ευρωπαϊκής Κοινότητας, ιδίως δε το άρθρο της 138Γ,

- έχοντας υπόψη την απόφαση του Ευρωπαϊκού Κοινοβουλίου, του Συμβουλίου και της Επιτροπής, της 19ης Απριλίου 1995 ((ΕΕ L 113 της 19.5.1995, σελ. 2)), σχετικά με τις λεπτομερείς διατάξεις που διέπουν την άσκηση του δικαιώματος έρευνας του Ευρωπαϊκού Κοινοβουλίου,

- έχοντας υπόψη τα άρθρα 37, 40 και 136 του Κανονισμού του,

- έχοντας υπόψη την έκθεση της Προσωρινής Εξεταστικής Επιτροπής του για τη ΣΕΒ (A4-0020/97),

A. λαμβάνοντας υπόψη ότι τα μέτρα για την εξάλειψη της νόσου της ΣΕΒ οδήγησαν σε μία ουσιαστική συζήτηση σχετικά με την πολιτική της ΕΕ στους τομείς της ασφάλειας των ειδών διατροφής, της προστασίας των καταναλωτών και της δημόσιας υγείας,

Β. λαμβάνοντας υπόψη ότι πρέπει να διευκρινισθούν εξ ολοκλήρου όλα τα ζητήματα που αφορούν την προστασία των καταναλωτών και να εξασφαλισθεί πλήρης διαφάνεια κατά τη λήψη αποφάσεων στην ΕΕ και στα κράτη μέλη σχετικά με την ΣΕΒ, προκειμένου να αποκατασταθεί η εμπιστοσύνη των καταναλωτών και να σταθεροποιηθεί η αγορά βοείου κρέατος στην ΕΕ,

Γ. εκφράζοντας τη λύπη του για την απουσία εκπροσώπων του Συμβουλίου κατά τη συζήτησή του στην Ολομέλεια σχετικά με τα αποτελέσματα των εργασιών της Προσωρινής Εξεταστικής Επιτροπής για τη ΣΕΒ,

1. επιδοκιμάζει την έκθεση της Προσωρινής Εξεταστικής Επιτροπής για την ΣΕΒ και ζητεί από την Επιτροπή, το Συμβούλιο Υπουργών και τις κυβερνήσεις των κρατών μελών να λάβουν τα κατάλληλα μέτρα για την εφαρμογή των συστάσεων που περιέχονται σε αυτήν[semigr ]

2. καταδικάζει τη στάση της Κυβέρνησης του Ηνωμένου Βασιλείου και την κακή διαχείριση από αυτήν της κρίσης της ΣΕΒ και εκφράζει τη λύπη του για την άρνηση του Υπουργού Γεωργίας της χώρας αυτής να παραστεί και να καταθέσει στην επιτροπή, παρά τη συμφωνία όλων των κρατών μελών να συνεργασθούν πλήρως στο έργο της επιτροπής[semigr ]

3. καταγγέλλει το Συμβούλιο Υπουργών για τη σιωπηρή υποστήριξή του στην έλλειψη δράσης και διαφάνειας της Κυβέρνησης του Ηνωμένου Βασιλείου[semigr ]

4. αναγνωρίζει ότι η έλλειψη διαφάνειας και η χειραγώγηση των επιτροπών που ασχολούνται με κτηνιατρικά ζητήματα και ζητήματα υγείας συνέβαλε τα μέγιστα στην κρίση[semigr ]

5. καλεί την Επιτροπή, λαμβάνοντας υπόψη τα πορίσματα της έρευνας που καθιστούν σαφή την ευθύνη της Επιτροπής, να αναλάβει επείγουσα και αποτελεσματική δράση για την εφαρμογή των συστάσεων της έκθεσης[semigr ]

6. καλεί την Επιτροπή να δώσει συνέχεια στις συστάσεις της έκθεσης της Εξεταστικής Επιτροπής για την ΣΕΒ, να λάβει πάραυτα τα μέτρα που περιέχονται σε αυτήν και αφορούν τη νομοθεσία, την οργάνωση και το προσωπικό, και να υποβάλει έκθεση επ' αυτού του θέματος στο Ευρωπαϊκό Κοινοβούλιο[semigr ]

7. αναθέτει στον Πρόεδρό του, σύμφωνα με το άρθρο 136, παράγραφος 11 του Κανονισμού, να αναθέσει στην αρμόδια επιτροπή ή στις αρμόδιες επιτροπές του τον έλεγχο, για κάθε πτυχή, των δράσεων που αναλαμβάνονται από την Επιτροπή βάσει των συστάσεων της Εξεταστικής Επιτροπής, και να υποβάλει στο Κοινοβούλιο σχετική έκθεση[semigr ] εάν οι συστάσεις δεν έχουν εφαρμοσθεί εντός λογικής προθεσμίας και, σε οιαδήποτε περίπτωση έως τον Νοεμβρίου του 1997, θα κατατεθεί πρόταση δυσπιστίας σύμφωνα με το άρθρο 144 της Συνθήκης ΕΚ και το άρθρο 34 του Κανονισμού[semigr ]

8. ζητεί την επανεξέταση της προαναφερόμενης απόφασης της 19ης Απριλίου 1995, προκειμένου να ενταχθεί σε αυτήν ένας μηχανισμός κυρώσεων για τα κράτη μέλη ή τα θεσμικά όργανα που αρνούνται να συνεργασθούν στο ερευνητικό έργο[semigr ]

9. αναθέτει στον Πρόεδρό του να διαβιβάσει το παρόν ψήφισμα και την πλήρη έκθεση της Προσωρινής Εξεταστικής Επιτροπής στο Συμβούλιο, τη Διακυβερνητική Διάσκεψη, την Επιτροπή, καθώς και στις κυβερνήσεις και τα κοινοβούλια των κρατών μελών.